ዜጎችን ከልመና ሕይወት እንዲወጡና አምራች ሃይል እንዲሆኑ የሚደረገው ጥረት ተጠናክሮ መቀጠል አለበት-አቶ ኃይለማሪያም ደሳለኝ
አዲስ አበባ ህዳር 19/2006 ዜጎችን ከልመና ሕይወት እንዲወጡና አምራች ሃይል እንዲሆኑ በሚደረገው ጥረት የመንግስትና መንግስታዊ ያልሆኑ አካላት ተሳትፎ ተጠናክሮ መቀጠል እንዳለበት ጠቅላይ ሚኒስትር አቶ ኃይለማሪያም ደሳለኝ አሳሰቡ ፡፡ በአዋሽ አርባ አዲስ ራዕይ ማሰልጠኛ ማዕከል ለሰባት ወራት የሰለጠኑና በተለያዮ ክልሎች በጎዳና ተዳዳሪነት ይኖሩ የነበሩ 2 ሺህ 420 ወጣቶች ትናንት በ6 አይነት የሙያ ስልጠና ተመርቀዋል፡፡ በምረቃው ስነ ስርዓት ላይ የተገኙት ጠቅላይ ሚኒስትር ኃይለማሪያም እንደገለጹት በኢትዮጵያ ድህነትንና ልመናን ታሪክ ለማድረግ የሚደረገው ጥረት ተጠናክሮ መቀጠል አለበት፡፡ በተለይም ኢትዮጵያን በሚቀጥሉት 12 አመታት መካከለኛ ገቢ ለማስገባት በሚደረገው ርብርቦሽ መንግስታዊና መንግስታዊ ያልሆኑ ደርጅቶችን እንዲሁም ህብረተሰቡን በማስተባበር ድህነትን ታሪክ ማድረግ እንደሚቻል ተናግረዋል፡፡ ከልመና ሕይወት መወጣት ትልቅ ድል መሆኑን የጠቀሙት ጠቅላይ ሚኒስትሩ ወጣቶቹ አገሪቱ እየተከናወነ ባለው የኢንዱስትሪ መር ፖሊሲ መሰረት በማድረግ በሰለጠኑት ሙያ ከፍተኛ አገዛ እንደሚያደርጉ እምነታቸው መሆኑን ገልጸዋል፡፡ የመጀመሪያ ፈር ቀዳጅ የሆኑት ወጣቶቹ ቀድመው ወደ ነበሩበት ሕይወት ዳግም ላለመመለስ የገቡት ቃል እንደሚያከብሩ እምነታቸው መሆኑን ጠቅላይ ሚኒስትር ሃይለማሪያም ተናግረዋል፡፡ የአገራችን ችግር በአገራችን ዜጎች የመፈታት ጥረት ተጠናክሮ እንደሚቀጥልና ልመናን ለማስወገድ በሚደረግው ተግባር መንግስትም ለሁሉም አካላት ድጋፍ እንደሚያደርግ አስረድተዋል፡፡ የአዲስ ርዕይ ማሰልጠኛ ማዕከል ዋና አዛዠ ኮሮኔል ገብሩ ገብረ ጻድቅ እንደተናገሩት ተማሪዎቹ በኤልሻዳይ ግብረ ሰናይ የልማት ድርጅትና በብርታ ብረት ኢንጅነሪግ ኮርፖሬሽን ድጋፍ አማካኝነት በአውቶሞቲቭ፣በእርሻ መሳሪያዎች ኦፕሬሽን፣በኮንስትራክሽን መሳሪያዎች ጥገና በልብስ ስፊት በብረታብረትና በማሽኒግ ሙያ ስልጠና እንዲያገኙ ተደርጓል፡፡ የብርታ ብረት ኢንጅነሪግ ኮርፖሬሽን በቀጣይ የሃገራችን ልማት ፍላጎት በማበርከት ረገድ የበኩሉን ሚና እንደሚጫዎት ጠቁመው የኢንዱስትሪ ልማት ሙያተኞችን የማሰልጠን ተግባር አጠናክሮ እንደሚቀጥል ገልጸዋል፡፡ አንዳንድ ተመራቂዎች በሰጡት አስተያየት ቀደም ሲል ከነበረው አስከፊ ሕይወት ያወጧቸውን አካላት አመሰግነው አሁን ባገኙት እውቀት ራሳቸውን ፣አገራቸውን እንዲሁም ወገናቸውን ለመርዳት ዝግጁ ነን ብለዋል፡፡ የጎዳና ተዳደሪነት ሕይዎት ተስፋ አስቆራጭ እንደነበር እና ሌሎች በጎዳና ሕይወት ለሚኖሩ ወጣቶች ጊዜያቸውን አልባሌ ቦታ ከማሳለፍ ስራ ሳይንቁ በመሰራት መለወጥ እንደሚችሉ ተናግረዋል፡፡እንደ ኢሬቴድ ዘገባ በምረቃ ስነ ስርዓት ላይ የመንግስት ኮሙዮኒኬሽን ጉዳዮችን ጽህፈት ቤት ሚኒስትር አቶ ሬደዋን ሁሴን ፣የመከላከያ ሚኒስተሩን አቶ ሲራጅ ፈሪጌሳ ጨምሮ ሌሎች ከፍተኛ ባለስልጣናት መገኘታቸውን የኢትዮጵያ ዜና አገልግሎት ዘግቧል ።